അര്ധ സെഞ്ച്വറിയുമായി അലി: ന്യൂസിലാന്ഡിന് ജയിക്കാന് 167 ലോകകപ്പ് ടി20യിലെ ആദ്യ സെമിയില് ന്യൂസിലാന്ഡിനെതിരെ ഇംഗ്ലണ്ടിന് ജയിക്കാന് വേണ്ടത് 167. 20 ഓവറില് നാല് വിക്കറ്റ് നഷ്ടത്തിലാണ് ഇംഗ്ലണ്ട് 166 റണ്സ് നേടിയത്. അര്ദ്ധ സെഞ്ച്വറിയുമായി മുഈന് അലി തിളങ്ങി. 51 റണ്സാണ് അലി നേടിയത്. 37 പന്തുകളില് നിന്ന് മൂന്ന് ഫോറും രണ്ട് സിക്സറുകളും അടങ്ങുന്നതായിരുന്നു അലിയുടെ ഇന്നിങ്സ്. ഡേവിഡ് മലാന് 41 റണ്സ് നേടി പിന്തുണകൊടുത്തു. ടോസ് നേടിയ ന്യൂസിലാന്ഡ് ഇംഗ്ലണ്ടിനെ ബാറ്റിങിന് അയക്കുകയായിരുന്നു. അപകടം മനസിലാക്കിയ ഇംഗ്ലണ്ട് കരുതലോടെയാണ് തുടങ്ങിയത്. ജേസണ് റോയിക്ക് പകരം ജോണി ബെയര്സ്റ്റോ ആണ് ബട്ട്ലര്ക്കൊപ്പം ഇന്നിങ്സ് ഓപ്പണ് ചെയ്തത്. 37 റണ്സിന്റെ കൂട്ടുകെട്ടുണ്ടാക്കാന് ഇവര്ക്കായി. 13 റണ്സെടുത്ത ബെയര്സ്റ്റോയെ വിക്കറ്റിന് മുന്നില് കുരുക്കി മില്നെയാണ് കിവികള്ക്ക് ആദ്യ ബ്രേക്ക് ത്രൂ നല്കിയത്. പിന്നാലെ 29 റണ്സെടുത്ത ജോസ് ബട്ട്ലറും മടങ്ങി. രണ്ട് പേര് മടങ്ങിയതോടെ ഇന്നിങ്സിന്റെ വേഗത കുറഞ്ഞു. എന്നാല് ഡേവിഡ് മലാനും മുഈന് അലിയും ചേര്ന്ന് ഇന്നിങ്സ് കെട്ടിപ്പൊക്കുകയായിരുന്നു. മലാന് മടങ്ങിയതിന് പിന്നാലെ എത്തിയ ലിവിങ്സ്റ്റണ് ഇന്നിങ്സിന്റെ വേഗത കൂട്ടാന് ശ്രമിച്ചു. അലിയും അവസാനത്തില് ആഞ്ഞുവീശിയതോടെയാണ് ഇംഗ്ലണ്ട് സ്കോര് 160 കടന്നത്. ന്യൂസിലാന്ഡിന് വേണ്ടി ടിം സൗത്തി, ആദം മില്നെ, ഇഷ് സോദി, ജയിംസ് നീഷം എന്നിവര് ഓരോ വിക്കറ്റ് വീതം വീഴ്ത്തി.